คลังเริ่มแจกรางวัลสูงสุด1ล้าน16มิ.ย.นี้ จูงใจคนใช้บัตรเดบิต
คลังเริ่มแจกรางวัลสูงสุด 1ล้านบาท เริ่ม 16 มิ.ย.นี้ จูงใจผู้ใช้บัตรเดบิตและร้านค้า
2 พ.ค. 2560

คลังเริ่มแจกรางวัลสูงสุด 1ล้านบาท เริ่ม 16 มิ.ย.นี้ จูงใจผู้ใช้บัตรเดบิตและร้านค้า
นายสมชัย สัจจพงษ์ ปลัดกระทรวงการคลัง เปิดเผยว่า คลังจะเริ่มจับรางวัลโครงการแจกโชคจากการใช้บัตรเดบิต วันแรก 16 มิ.ย. 2560 นี้ และจะแจกรางวัลต่อเนื่องทุกเดือนเป็นระยะเวลา 12 เดือน เพื่อสร้างแรงจูงใจให้กับผู้ใช้บัตรเดบิต และร้านค้าที่ติดตั้งอุปกรณ์การรับชำระเงินอิเล็กทรอนิกส์ (เครื่องอีดีซี) โดยจะมีการจับรางวัลทุกวันที่ 16 ของทุกเดือน
สำหรับ การแจกรางวัลจะแบ่งออกเป็น 2 ส่วน ได้แก่ ส่วนที่ 1 ผู้ใช้บัตรเดบิตของสถาบันการเงินไทยเพื่อชำระค่าสินค้าและบริการภายในประเทศ ไม่รวมการทำธุรกรรมอีคอมเมิร์ซ และโอนเงินโดยรางวัลสูงสุด 1 ล้านบาท 1 รางวัล และรางวัลอื่นๆลดหลั่นลงมาตั้งแต่ 1 แสนบาท ถึง 2,000 บาท รวมทั้งสิ้น 1,001 รางวัล คิดเป็นเงินรางวัลรวม 5.6 ล้านบาทต่อเดือน
ขณะที่การแจกรางวัลส่วนที่ 2  ให้กับร้านค้าที่มีรายได้ไม่เกิน 500 ล้านบาท  ที่ติดตั้งอุปกรณ์รับชำระเงินทางอิเล็กทรอนิกส์ หรือ เครื่อง EDC จากผู้ที่ได้รับการคัดเลือกจากภาครัฐ โดย จะมีรางวัลสูงสุด 1 ล้านบาท 1 รางวัล และมีรางวัลย่อยรางวัลละ 3 หมื่นบาท อีก 5-30 รางวัลต่อเดือน ซึ่งขณะนี้ได้เริ่มติดตั้งเครื่อง EDC ไปแล้ว 6.5 หมื่นเครื่อง จากเป้าที่ตั้งไว้ 5.6 แสนเครื่อง โดยคาดว่าจะติดตั้งเสร็จสิ้นทั้งหมดในเดือน มี.ค. 2561
สำหรับ การประกาศรายชื่อผู้โชคดีจะมีทุกวันที่ 16 ของเดือน โดยจะมีการประกาศออกสื่อต่างๆ และประกาศผ่านเว็บไซต์ ผู้ที่ได้รับรางวัลจะได้รับการติดต่อโดยตรงจากธนาคารที่เป็นลูกค้า ทั้งนี้ หากผู้ใช้บัตรหรือร้านค้าไม่ประสงค์จะเข้าร่วมโครงการ ผู้ใช้บัตรหรือร้านค้าสามารถแจ้งได้ที่ธนาคารที่ใช้บริการเพื่อให้ตัดชื่อออก และหากภายหลังมีความประสงค์จะเข้าร่วมโครงการ ก็สามารถแจ้งได้ที่ธนาคารที่ใช้บริการเพื่อส่งชื่อเข้าสู่ระบบได้ตลอดระยะเวลาโครงการ
นายสมชัย กล่าวว่า การแจกรางวัลจะจูงใจให้ผู้ประกอบการติดตั้งเครื่อง EDC มากขึ้น รวมถึงผู้ใช้บัตรเดบิตที่มีอยู่ประมาณ 54-55 ล้านใบ ใช้ชำระสินค้าและบริการมากขึ้นจากปัจจุบันที่ยังใช้น้อยอยู่